**Formandens beretning til generalforsamling 25.2.2025**

V. Eva Zickert.

Jeg vil gerne starte med at byde de nye beboere Kamma og Henry Lind i nr. 4 **velkommen her i Mølleparken.** Vi håber, at I vil falde godt til her i ejerlauget, hvor vi i løbet af året har forskellige aktiviteter, som vi håber, I vil tage del i.

**På sidste generalforsamling** drøftede vi mange ting, bl.a. hvad vi gør ved alle de hundeejere, der ikke samler deres hundes efterladenskaber op. Det være sig på fodboldbanen, på stierne, fortove og sågar i haver i Mølleparken. Vi køber en stander med poser og beholder til opsamling af fyldte poser. Den sættes op på arbejdslørdagen, et sted, hvor man kan få øje på den.

**Havecontainerne:** det har for nogle beboere været svært at sortere ordentlig, selv om vi altid har haft en seddel med retningslinjer hængende. Nu er der så kommet et skilt op på lygtepælen med NOMI`s regler for sortering, det burde være let forståelig og ikke til at overse. Når NOMI melder fejlsortering af haveaffaldet, er det bestyrelsen, der må rydde op, og det er ikke rimeligt. HUSK lige at tjekke på den omdelte seddel om containertømning, hvornår DIN husstand har opsynet sammen med 2 andre.

**Renoveringen af vejen i det ”gamle” Mølleparken** blev afsluttet sidste år. Vi har bøvlet en del med bumpet ud for nr. 2 og fået det sænket for sidste gang, og i bestyrelsen ser vi nu sagen som afsluttet.

**Ved transformatorstationen** bag garagerne, gennem bedet og hele fortovet langs Mølleparken er der blevet gravet kabler ned. Lige pludselig en dag var de i gang, ingen var blevet informeret! De er endnu ikke færdige, da ”indmaden” i transformatorstationen skal skiftes ud. Det har nu lagt stille et par måneder. Bedet, som endelig var blevet flot, er blevet raseret/planter fjernet i den ene ende. Bestyrelsen er blevet lovet, at det nok skal blive bragt i orden igen og sat nye planter til foråret. Ligeledes mangler der sand i fugerne i det meste af fortovet – forhold, som bestyrelsen holder øje med.

**På forårets arbejdslørdag** fik vi fjernet den gamle legeplads – og så skulle vi ”bare” have indhentet tilbud og få sat gang i byggeriet. Men så let gik det ikke. Vi kontaktede Kaj Bech A/S, som skulle bygge vores legeplads. Vores kontaktperson fortalte, at loven påbyder, at vi skulle have en byggetilladelse, for at de måtte gå i gang. Jeg kontaktede kommunen og blev henvist til en vis byggesagsbehandler, som jeg siden havde mange og lange samtaler med. Ikke mindst efter, at der havde været en drone ude over Mølleparken, og jeg modtog et såkaldt mangelbrev angående legehuse, der ikke var godkendte, fællesskur lå forkert, placering af legeplads, skel til naboer og meget mere. Det hele blev for indviklet, og vi blev i bestyrelsen enige om at betale vores kontaktperson hos Kaj Bech for at tage sig af sagen og kontakten med byggesagsbehandleren. Efter en masse bøvl – men, det skal siges, et rigtigt godt samarbejde med forskellige personer hos Kaj Bech – fik vi endelig en ”ibrugtagningstilladelse” d. 19. november 2024 – efter en behørig godkendelse af en sagkyndig.

Frem over skal legepladsen have et lovpligtigt årligt eftersyn. Vi har valgt at komme på en liste hos Kaj Bech, der vil foretage det. Vi vil så få en tilbagemelding om legepladsens tilstand. Det vil koste ca. 2.500 kr. pr. gang. Hele processen har kostet en del tid og kræfter. Men vi står tilbage med en meget flot legeplads, hvor børn, børnebørn og gæster kan færdes sikkert. Det skal lige siges, at vi har undersøgt muligheden af at søge fonde, men det gav desværre intet resultat.

**Atter i år må vi opfordre beboere til at få hækkene** klippet ind til skel, så der er plads til parkering, uden at det skal hindre trafikken. Det vil også give et bedre oversyn for bilister og de bløde trafikanter.

**Styrkelse af fællesskabet** i Mølleparken – hvordan gør vi det? Vi har drøftet muligheder i bestyrelsen, og Alice tog teten og lavede et oplæg og en første tur, hvor materialet blev delt ud i samtlige postkasser. Turen havde ikke den store opbakning. Punktet tages op under evt.

**Sommerfesten d. 21/9.** blev en skøn og hyggelig aften i Ulrik og Brittas garage. 31 deltagere/ 17 husstande deltog og bidrog til den gode stemning. Stor tak for lån af garage og til festudvalget Mie og Jeanette for et godt arrangement.

**Vintersolhverv** blev afholdt i min have på terrassen, for første gang med en beskeden tilslutning. Men de der kom, havde det hyggeligt.

**Mølleparken har i 2025 40 års jubilæum.** Vi har i bestyrelsen drøftet, hvordan det skal fejres, og er blevet enige om, at vi må have nedsat et festudvalg, hvor Alice vil være med fra bestyrelsen. Vi har i budgettet afsat 25000 kr. til begivenheden. Tages op under evt.

**De store træer ud mød Vegen Møllevej** og bag havecontainer/garager er blevet tyndet ud og beskåret. Affaldet blev lavet til flis og fordelt på arealet ud mod Vegen Møllevej. Vi har købt os til opgaven ud fra sikkerhedshensyn og opgavens omfang.

**Til sidst: Tak for et godt samarbejde i bestyrelsen** og tak til Brian og Lotte for deres indsats. Stor tak til Jens, som slår græsset på fodboldbanen og ved legepladsen